Blou Bul in hof ná aanranding by kuierplekDylan van der Walt (Foto: Verskaf) Die Blou Bul-o.21-rugbyspeler Dylan van der Walt (20) moet volgende maand weer in die hof verskyn in verband met ŉ aanranding buite ŉ Pretoriase nagklub. Jacques Diemieniet, Van der Walt se regsverteenwoordiger, het bevestig sy kliënt het hom Dinsdag op versoek van die polisie oorgegee. Hy het dieselfde dag in die hof verskyn en is op borgtog van R1 000 vrygelaat. Hy moet weer op 8 Februarie in die hof verskyn. Van der Walt word daarvan beskuldig dat hy Louis Pienaar (38), ŉ IT-spesialis, in November by ŉ nagklub in die ooste van Pretoria aangerand het. Louis was lank in ŉ kritieke toestand in die waakeenheid van die hospitaal. Hy het bloeding op sy brein opgedoen en moes onder meer ŉ operasie ondergaan om drukking op twee plekke op sy brein te verlig. Pine Pienaar, Louis se pa, het aan Maroela Media gesê sy seun ondergaan steeds intensiewe terapie, maar dat dit beter gaan met hom. “Hy gaan steeds vir sessies by spraak-, arbeids- en fisioterapeute wat hom help om heeltemal reg te kom.” Louis Pienaar in die hospitaal. Foto: Verskaf Volgens Pienaar kan sy seun nie veel onthou van die voorval nie. Daar kan intussen nog nie bepaal word of Louis enige permanente skade opgedoen het nie. “Ek is positief dat daar geen blywende skade sal wees nie.” Pienaar het gesê dit is ŉ verligting dat die saak vorder. “Die skuldige moet kry wat hom toekom.” Die Garsfontein-polisie ondersoek ŉ saak van aanranding met die doel om ernstig te beseer. Pienaar het vroeër gesê die kuierplek het toegemaak en Louis was nog op die dansvloer toe daar ŉ groep rugbyspelers, onder wie Van der Walt, daar aangekom het. “Soos ons verstaan, het ŉ woordewisseling ontstaan. Louis en sy neef, Christian Cronjé, is toe na buite, waar Dylan hom in die parkeergebied van agter van sy voete af geslaan het. Hy het hom nog ŉ hou gegee, voor hy saam met mense in ŉ voertuig geklim en weggery het,” het Pienaar gesê. Christian het ŉ bewustelose Louis na die naaste hospitaal gehaas, waar hy in die waakeenheid opgeneem is en lank in ŉ koma was.